Der Reiter und der Bodensee
Der Reiter und der Bodensee ischt a Ballade, wo vom Gustav Schwab em friha 19. Jôhrhondert vrfasst wôrra ischt. Des Werk hôt 31 zwoizeilige Strofa ond gôht zruck uff-na alda schwäbischa Sage.

Handlong 
A Reitr hôt’s arg pressant, an da Bodasee zo komma. Uff da sellem will’r mit-ma Schiffle ans andre Ufer fahra. Weil’s abr grad middla em-a eiskalda Wentr ischt, isch dr See zuagfraura, was abr dr Reiter et merkt. Er wondret sich halt driibr, dass außer ehm neamert en dera schneebedeggda baumlosa Ebene ondrweags ischt, wo-nr nôch-em reachda Weag frôga kennt. Wia-nr am andra Ufer ôôkommt ond wiidr d Hond bella heert ond Heiser siht, frôgt’r a Mädle, wia-nr am schnellschda zom See komma dät. Dô erfehrt’r, dass dr See hentr ehm leit ond dass’r dean mit seim Gaul ibrquert han muaß. So ebbes schbricht sich schnell rom. Glei kommet Leit uff-en zua, beglickwinschet-en ond ladet-en zo sich ei. Wia’s-em nô so langsam demmret, en was fir a graußa Gfahr r gwäa ischt, wuud’r vor Schreck oomächdich ond fellt dod vo seim Gaul.

Redensart 
Mr schwätzt vo-ma Ridd ibr da Bodasee, wenn ebbr a ganz vrwegena Tat vollbrôcht hôt ond dera Persoo erscht hentrher bwusst wôrra ischt, en was fir a graußa Gfahr se gschdeckt hôt. Manche schwätzet abr au vo-ma Ridd ibr da Bodasee, wenn-se an-a Vorhaba denket, wo mit-ma graußa Risiko behafdet ischt und dees bewusst en Kauf gnomma wuud. En so-ma Fall abr wuud em Schwab sei Ballade – wahrscheinlich, weil-se oim gar et bekannt ischt – falsch endrprediirt.

Dr eschtreichisch Dichter Peter Handke hôt a Theaterstick mit-em Titl Der Ritt über den Bodensee gschriiba, wo am 23. Januar 1971 ondr dr Reschii vom Claus Peymann an dr Schaubihne am Hallescha Ufer z Berlin urufgfiirt wôrra ischt.

Lueg au 
Seegfrörni

Oinzlne Nôchweis

Weblink 

Dr ganze Tekscht vo dr Ballade

Literarischs Wärk uf Dütsch
Literarischs Wärk (19. Joorhundert)
Lyrik
Saag, Legände
Bodesee